**ΣΥΜΦΩΝΟ ΣΥΝΕΡΓΑΣΙΑΣ**

**Φορέων, κοινωνικών συλλογικοτήτων και εμπειρογνωμόνων**

**ΣΤΟ ΠΛΑΙΣΙΟ ΤΟΥ ΕΥΡΩΠΑΪΚΟΥ ΕΡΓΟΥ**

**URBACT - Spacce4People**

[ΛΟΓΟΤΥΠΑ ΦΟΡΕΩΝ]

**ΟΛΟΚΛΗΡΩΜΕΝΟ ΣΧΕΔΙΟ ΔΡΑΣΗΣ ΓΙΑ ΕΦΑΡΜΟΓΗ ΛΥΣΕΩΝ ΒΙΩΣΙΜΗΣ ΑΣΤΙΚΗΣ ΚΙΝΗΤΙΚΟΤΗΤΑΣ ΚΑΙ ΕΛΚΥΣΤΙΚΟΥΣ ΔΗΜΟΣΙΟΥΣ ΧΩΡΟΥΣ
ΣΤΗΝ ΠΟΛΗ ΤΩΝ ΣΕΡΡΩΝ**

**ΣΕΡΡΕΣ, ΣΕΠΤΕΜΒΡΙΟΣ 2022**

**ΠΛΑΙΣΙΟ**

Το παρόν Σύμφωνο Συνεργασίας αποτελεί το αποτέλεσμα μιας σειράς διεργασιών, διαβουλεύσεων και ποικίλων δράσεων συμμετοχικού σχεδιασμού που πραγματο­ποιήθηκαν στο πλαίσιο του έργου «Space4People - mobility solutions for attractive public space» (ελληνική απόδοση: λύσεις για βιώσιμη κινητικότητα για τη δημιουργία ελκυστικών δημόσιων χώρων) που χρηματοδοτείται από το Ευρωπαϊκό Ταμείο Περιφερειακής Ανάπτυξης (ΕΤΠΑ), στο πλαίσιο του προγράμματος ευρωπαϊκής εδαφικής συνεργασίας URBACT III και στο οποίο ο Δήμος Σερρών συμμετέχει ως εταίρος.

Το Δίκτυο «Space4People - mobility solutions for attractive public space», ασχολείται με τον τρόπο χρήσης του δημόσιου χώρου στις πόλεις με έμφαση στην κύρια λειτουργία χρήσης του: την κινητικότητα. Το έργο εστιάζει στην απρόσκοπτη κίνηση των πεζών, στην ποιότητα των χώρων στάσης και ανάπαυσης, στη μίξη των λειτουργικών χρήσεων, στη διευθέτηση των κόμβων και των χώρων στάθμευσης, με στόχο την δημιουργία ελκυστικών δημόσιων χώρων για όλες τις ομάδες των χρηστών και την ανάπτυξη σχεδίων βιώσιμης αστικής κινητικότητας που θα υποστηρίζουν και θα πολλαπλασιάζουν τους δημόσιους χώρους. Το Space4People ακολουθεί μια προσέγγιση με επίκεντρο τον χρήστη, αξιολογώντας ποιότητες και ελλείψεις, αναπτύσσοντας μελλοντικά οράματα και δοκιμάζοντας πιθανές λύσεις για τον δημόσιο χώρο.

Το εταιρικό σχήμα του Έργου περιλαμβάνει τους κάτωθι εταίρους:

1. Bielefeld, Γερμανία (επικεφαλής εταίρος)
2. Σέρρες (Ελλάδα)
3. Valga (Εσθονία
4. Badalona (Ισπανία)
5. Guía de Isora (Ισπανία)
6. Turku (Φιλανδία)
7. Saint-Germain-en-Laye (Γαλλία)
8. Panevėžys (Λιθουανία)
9. Arad (Ρουμανία)
10. Nazaré (Πορτογαλία)

Η υλοποίηση του έργου Space4People βασίζεται στο συμμετοχικό σχεδιασμό. Επομένως υποχρέωση των πόλεων ήταν να συστήσουν Τοπικές Ομάδες Στήριξης (ΤΟΣ), αποτελούμενες από τοπικούς φορείς των πόλεων που αντικείμενο της δραστηριότητάς τους είναι ο δημόσιος χώρος και τα θέματα της κινητικότητας ή/και ασκούν επιρροή σε αυτόν ή/και αποτελούν φορείς λήψης αποφάσεων σε θέματα δημοσίου χώρου και κινητικότητας. Η σύσταση αυτών των ομάδων αποσκοπεί στη διαμόρφωση δράσεων μικρής κλίμακας στις πόλεις με στόχο τον πειραματισμό και την επιλογή κατάλληλων δράσεων που θα συμβάλλουν στην βελτίωση του δημόσιου χώρου και στην προώθηση της βιώσιμης αστικής κινητικότητας. Οι δράσεις αυτές οδήγησαν στη διαμόρφωση Ολοκληρωμένων Σχεδίων Δράσης για την βιώσιμη κινητικότητα και τον δημόσιο χώρο πλήρως εναρμονισμένα με άλλες τοπικές στρατηγικές και πρωτοβουλίες.

Στις Σέρρες, η ΤΟΣ ανέδειξε, μέσα από μια σειρά από συναντήσεις, τα προβλήματα και τις προκλήσεις που καλείται να αντιμετωπίσει η πόλη, ανέδειξε προτεινόμενες λύσεις και καλές πρακτικές που μπορούν να εφαρμοστούν στην πόλη. Συγκεκριμένα ακολουθήθηκε μια βήμα-προς-βήμα μεθοδολογία κατανόησης των χαρακτηριστικών του δημόσιου χώρου και του υφιστάμενου δικτύου κυκλοφορίας οχημάτων και πεζών μέσα από τη συνεργασία άμεσα ή έμμεσα εμπλεκόμενων φορέων, επιστημόνων και πολιτών, προκειμένου να συμβάλουν όλοι δημιουργικά και αποδοτικά στην συνδιαμόρφωση ενός κοινού οράματος για μια ***«Πόλη Σύγχρονη, Προσβάσιμη και Φιλική, σχεδιασμένη από Όλους για Όλους»***. Η συμμετοχική αυτή διαδικασία προσέγγισης περιέλαβε τα εξής στάδια:

1. Ενημέρωση και συλλογή πληροφοριών σχετικά με τις ανάγκες και τις απόψεις των φορέων και των πολιτών
2. Δημιουργία κοινού οράματος και στόχων που να ικανοποιούν όλους τους φορείς και τους πολίτες
3. Επιλογή Δράσης Μικρής Κλίμακας και πειραματισμός στην πορεία προς διαμόρφωση ενός Ολοκληρωμένου Σχεδίου Δράσης
4. Ενεργή συμμετοχή στην ανάπτυξη Αξόνων Δράσης και Έργων του Ολοκληρωμένου Σχεδίου Δράσης Space4People Σέρρες
5. Ενεργή συμμετοχή στον από κοινού σχεδιασμό του πλαισίου εφαρμογής του Ολοκληρωμένου Σχεδίου Δράσης Space4People Σέρρες
6. Τελική υιοθέτηση Ολοκληρωμένου Σχεδίου Δράσης και έναρξη εφαρμογής

Επομένως, **στόχος**  της ομάδας που δημιουργήθηκε στο πλαίσιο του έργου Space4People, ως εργαλείο των συμμετοχικών διαδικασιών, με συντονιστή το Δήμο Σερρών, είναι η διαρκής διαβούλευση με τους πολίτες και τις ομάδες της κοινωνίας των πολιτών, τους φορείς σχεδιασμού πολιτικής, τους κοινωνικούς εταίρους και γενικά τους φορείς που άμεσα ή έμμεσα εμπλέκονται στη λήψη αποφάσεων και εφαρμογής μέτρων, ώστε η επιλογή ενός νέου μοντέλου λειτουργίας, κινητικότητας, κυκλοφορίας στο δημόσιο χώρο να προκύψει ως αποτέλεσμα συμμετοχικής διαδικασίας μέσω της μεταξύ τους αλληλεπίδρασης.

Στην σύμπραξη αυτή μπορούν να συμμετέχουν φορείς, συλλογικότητες, άτυπες ομάδες, φοιτητές, εμπειρογνώμονες, ερευνητές αλλά και κάθε πολίτης, ευαισθητοποιημένος στα θέματα του έργου. Η σύμπραξη αποτελεί εθελοντική ομάδα ατόμων με επιστημονική γνώση ή ενδιαφέρον σε θέματα αστικού σχεδιασμού, δημόσιου χώρου, κινητικότητας, και αστικού περιβάλλοντος, τα οποία, από κοινού αλλά και χωριστά, υποστηρίζουν και ενισχύουν τις δράσεις του έργου για τον βιώσιμο επανασχεδιασμό του αστικού δημόσιου χώρου.

**ΣΚΟΠΟΣ ΤΟΥ ΣΥΜΦΩΝΟΥ ΣΥΝΕΡΓΑΣΙΑΣ**

Οι δημόσιοι χώροι των πόλεων, συμπεριλαμβανομένων και των αξόνων μετακίνησης είναι συμπαγείς και ταυτόχρονα ρευστοί. Συνδυάζουν πολλαπλές χρήσεις οι οποίες δημιουργούν μετακινήσεις με διαφορετικά χαρακτηριστικά και καλύπτουν διαφορετικές ανάγκες των χρηστών, αρθρώνοντας τις βασικές αστικές λειτουργίες.

Μπορούν οι δημόσιοι χώροι στις Σέρρες να γίνουν οι οικείοι δημόσιοι τόποι που να λειτουργούν ως ένα πλέγμα χώρων διέλευσης πεζών και ποδηλάτων, δημιουργώντας έναν ενιαίο αστικό δημόσιο χώρο απρόσκοπτης μετακίνησης και πρόσβασης;

Πώς θα ήταν οι άξονες κυκλοφορίας στις Σέρρες εάν μπορούσαν με ισότιμο και ισορροπημένο τρόπο να συνδυάζουν κατά προτεραιότητα την απρόσκοπτη κίνηση των ποδηλάτων, των πεζών και εμποδιζόμενων ατόμων, δημιουργώντας έναν γραμμικό δημόσιο χώρο για όλους;

Πώς θα ήταν οι δρόμοι και οι γειτονιές αν αντί για σταθμευμένα αυτοκίνητο υπήρχε περισσότερος χώρος πρασίνου και δημόσιος χαλάρωσης για τους πολίτες;

Πώς θα ήταν οι δρόμοι και ο δημόσιος χώρος της πόλης εάν ο σχεδιασμός τους ήταν αποτέλεσμα της ενεργούς συμμετοχής όλων των χρηστών και όχι μια εκ των άνω διαδικασία;

Σκοπός του παρόντος Συμφώνου Συνεργασίας είναι να συγκροτηθεί μία ομάδα φορέων, συλλογικοτήτων και μεμονωμένων ατόμων, που ενδιαφέρονται και επιθυμούν να αξιοποιήσουν τη γνώση, τα εργαλεία και τις λύσεις που παρήγαγε το Δίκτυο “Space4People” προκειμένου να εφαρμοστούν στην πόλη των Σερρών με γνώμονα την βελτίωση της ποιότητας ζωής των κατοίκων, τη βιώσιμη μετακίνηση, την προστασία του αστικού περιβάλλοντος, την αύξηση της ελκυστικότητας του δημόσιου χώρου και την προσβασιμότητα για όλους.

Σκοπός του παρόντος Συμφώνου είναι να προωθήσει και να υποστηρίξει ένα συμμετοχικό πείραμα για τον ολοκληρωμένο και βιώσιμο επανα-σχεδιασμό του δημόσιου χώρου των Σερρών προκειμένου να αποτελούν συνεκτικούς και περιβαλλοντικά αναβαθμισμένους χώρους δραστηριότητας και κίνησης για όλους τους πολίτες.

**ΑΝΤΙΚΕΙΜΕΝΟ ΤΟΥ ΣΥΜΦΩΝΟΥ ΣΥΝΕΡΓΑΣΙΑΣ**

Τα συμβαλλόμενα μέρη του παρόντος Συμφώνου συνηγορούν στο ότι ο ολοκληρωμένος ανασχεδιασμός των δημόσιων χώρων της πόλης των Σερρών πρέπει να:

* δημιουργεί τις συνθήκες για τη μείωση της εξάρτησης του πολίτη από τη χρήση Ι.Χ. και την προώθηση των μετακινήσεων με εναλλακτικούς τρόπους μετακίνησης,
* προωθεί την ασφαλή και λειτουργική μετακίνηση,
* προωθεί την «ισότητα στις μετακινήσεις» μέσω της παροχής επιλογών μετακίνησης για όλες τις κοινωνικές ομάδες και τα Άτομα με Αναπηρία ή εμποδιζόμενα άτομα,
* ενσωματώνει τεχνολογικές - ψηφιακές λύσεις που υποστηρίζουν οριζόντια τον φυσικό σχεδιασμό του δημόσιου χώρο, συμπεριλαμβανομένων και των αξόνων μεταφορών και μετακινήσεων και ενδυναμώνουν τα εφικτά του αποτελέσματα,
* εξασφαλίζει τη βελτίωση και αναβάθμιση του δημόσιου χώρου και του άμεσου αστικού περιβάλλοντος επιρροής των αστικών οδικών αξόνων,
* στοχεύει στον περιορισμό των εκπομπών αερίων ρύπων και τη δημιουργία φαινομένου θερμοκηπίου προστατεύοντας το ευρύτερο αστικό περιβάλλον.

Στο πλαίσιο του παρόντος Συμφώνου Συνεργασίας, ο Δήμος Σερρών και όλοι οι συνυπογράφοντες το παρόν κείμενο, συμφωνούν να αξιοποιήσουν τη γνώση, τα εργαλεία και τις μεθοδολογίες σχεδιασμού που αναπτύχθηκαν από το δίκτυο Space4People, και να συμπλέουν σε κοινές δράσεις και έργα βιώσιμου και ολικού επανασχεδιασμού των δημόσιων χώρων της πόλης όταν θα υπάρχει το σχετικό πλαίσιο - πιθανά άλλα έργα και συμβάσεις του Δήμου Σερρών.

Ο Δήμος Σερρών δεσμεύεται να ενημερώνει τους φορείς, τις συλλογικότητες και τα πρόσωπα που υπογράφουν το παρόν Σύμφωνο για όλα τα έργα και τις δράσεις της ως προς το αντικείμενο αναφοράς του παρόντος Συμφώνου προκειμένου να τους δίνεται η δυνατότητα άμεσης συμμετοχής στην διαμόρφωση του πλαισίου δράσης.

Το παρόν Σύμφωνο Συνεργασίας αποτελεί μία ανοικτή διαδικασία σύμπλευσης φορέων, κοινωνικών συλλογικοτήτων και εμπειρογνωμόνων με στόχο τη διαρκή κεφαλαιοποίηση και αξιοποίηση των εργαλείων και μεθοδολογιών που αναπτύχθηκαν στο πλαίσιο του έργου Space4People, ως εκ τούτου, οι συνυπογράφοντες το παρόν μπορεί να αυξάνονται.

**Οι κάτωθι υπογράφοντες**, δεσμεύονται, μέσω του παρόντος Συμφώνου Συνεργασίας, να συνδράμουν και να υποστηρίζουν τις δράσεις του Δήμου προκειμένου:

* να υλοποιούνται τα αντικείμενα και οι στόχοι του Συμφώνου,
* να υλοποιηθεί το Ολοκληρωμένο Σχέδιο Δράσης που αναπτύχθηκε στο πλαίσιο του έργου Space4People,
* να συμμετέχει ο Δήμος Σερρών σε προσκλήσεις και έργα που θα ενδυναμώσουν το όραμα που έχει τεθεί,
* να συνεισφέρουν στη μέτρηση των αποτελεσμάτων και των δεικτών του Σχεδίου Βιώσιμης Αστικής Κινητικότητας των Σερρών που βρίσκεται σε πλήρη εναρμόνιση με τους στόχους του έργου Space4People και τους στόχους του παρόντος Συμφώνου,
* να συμβάλλουν στην εξεύρεση και κινητοποίηση άλλων φορέων της πόλης που μπορούν να συμμετέχουν στην παρούσα σύμπραξη,
* να διασφαλίζουν την επικοινωνία και τη διάχυση των αποτελεσμάτων και των συμπερασμάτων που εξάγονται από τις εργασίες και τις δράσεις της σύμπραξης.

| Α/Α | Όνοματεπώνυμο |  Φορέας | E-mail | Τηλέφωνο | Υπογραφή |
| --- | --- | --- | --- | --- | --- |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |